යාපනය, පුංකුඩිතිව් ප්‍රදේශයේදී ඝාතනයට ලක්වු ශිවලෝගනාදන් විද්‍යා දැරිය සමූහ දුෂණයකර ඝාතනය කිරීමේ සිද්ධියේ සැකකරුවන්ට සහයෝගය දීමේ සිදුවීම සම්බන්ධයෙන් යාපනය දිස්ත්‍රික් දෙමළ ජාතික සන්ධාන පාර්ලිමේන්තු මන්ත්‍රී  මාවයි සේනාධිරාජාගෙන් ප්‍රකාශයක් ලබාගන්නා ලෙස යාපනය, කයිටිස් මහේස්ත්‍රාත් ඒ.එම්.එම්.රියාල් අපරාධ පරීක්ෂණ දෙපාර්තෙමින්තුව වෙත ඊයේ (22) නියෝග කරනු ලැබුවා.පාසල් සිසුවියක් වූ විද්‍යා දැරිය සමූහ දුෂණය කර ඝාතනය කළ සිදුවීමට සම්බන්ධ ප්‍රධාන සැකකරුට පලායාමට සහයෝගය ලබාදීම සම්බන්ධයෙන් අත්අඩංගුවටගත් හිටපු ජ්‍යේෂඨ නියෝජ්‍ය පොලිස්පති ලලිත් ජයසිංහ සම්බන්ධයෙන් නඩු විභාගය කයිට්ස් මහේස්ත්‍රාත් අධිකරණයේදී විභාගයට ගත් අවස්ථාවේ දී මහේස්ත්‍රාත්වරයා අපරාධ පරීක්ෂණ දෙපාර්තෙමින්තුව වෙත එලෙස නියෝග කළා.සැකකරුවන් පළායාම සම්බන්ධයෙන් වන නඩු විභාගයේදී ලබාදුන් සාක්ෂි පදනම් කර ගනිමින් සිද්ධිය සම්බන්ධයෙන් මාවයි සේනාධිරාජා ඇතුළු හය දෙනෙකුගෙන් ප්‍රකාශ සටහන් කර ගන්නා ලෙසට අපරාධ පරීක්ෂණ දෙපාර්තෙමින්තුව වෙත මහේස්ත්‍රාත්වරයා නියෝග කරනු ලැබුවා.විද්‍යා ඝාතනයේ ප්‍රධාන සැකකරු වන ස්විස් කුමාර් නැමැත්තා ප්‍රදේශවාසීන් අල්ලාගෙන පහරදෙන අවස්ථාවේ අදාළ සැකකරු පොලිසියට භාරදෙන ලෙසට ළමා හා කාන්තා කටයුතු රාජ්‍ය අමාත්‍ය විජයකලා මහේශ්වරන් මහත්මිය පවසා ඇති බවද අපරාධ පරීක්ෂණ දෙපාර්තෙමින්තු නඩු විභාගයේදී  අධිකරණය වෙත දන්වා තිබුණා.ස්විස් කුමාර් නමැත්තා මුදා හැරීමේ සිදුවීම සම්බන්ධයෙන් විජයකලා මහේශ්වරන් අමාත්‍යවරියගෙන් මීට පෙර අපරාධ පරීක්ෂණ දෙපාර්තෙමින්තුව ප්‍රකාශයක් ලබා ගත්තා.ප්‍රධාන සැකකරු වන මහාලිංගම් සෂිකුමාර් නොහොත් ස්විස් කුමාර් විදුලි කණුවක බැඳ ප්‍රදේශවාසීන් පහර දුන් අවස්ථාවේ සැකකරු අත්අඩංගුවට ගන්නා ලෙස ළමා කටයුතු රාජ්‍ය ඇමැති විජයකලා මහේෂ්වරන් පොලිසියට දන්වා ඇතැයි අපරාධ පරීක්ෂණ දෙපාර්තමේන්තුව ඊයේ (22) කයිට්ස් මහේස්ත්‍රාත් ඒ.එම්. එම් රියාල් වෙත දැනුම්දෙනු ලැබුවා.